Kraftig økning: Opp mot én av tre elever på Oslo-skoler opplever mobbing
I den nyeste Elevundersøkelsen fra i høst melder opp mot 40 prosent av elevene ved enkelte trinn om mobbing. Det kan få alvorlige konsekvenser, mener Barneombudet.  Hvert år svarer norske skoleelever på Elevundersøkelsen. Den brukes til å kartlegge hvordan elevene har det på skolen. Elevene blir blant annet stilt tre spørsmål om mobbing: På 7. trinn svarer 13 prosent at de har vært utsatt for mobbing. På 10. trinn er andelen 11 prosent. Oslo-skolene kommer verst ut i hele landet. 17,3 prosent av femteklassingene svarte ja på ett eller flere av spørsmålene.  – Nesten 1200 av elevene våre på 5. trinn opplyser at de er blitt mobbet. Det her helt uakseptabelt. Det uttalte skolebyråd i Oslo, Julie Remen Midtgarden (H), da tallene ble kjent i januar. Hun lovte å «snu alle steiner» for å snu trenden. Og ved flere Oslo-skoler er det enda verre. Men hvordan forklarer rektorene selv den store økningen? Ikke alle skolene har svart på Aftenpostens henvendelser om det. Men nå letter to rektorer på sløret. – Svært turbulent høst Smestad skole i Oslo er én av skolene som har høye tall.  Her sier hele 29 prosent av elevene på 7. trinn at de opplever mobbing. Dette tar rektor Anton Rygg veldig alvorlig.  – Vi har hatt en svært turbulent høst på vårt 7. trinn her på Smestad, der mange av elevene har følt på ekskludering og usikkerhet, forteller Rygg. Skoleledelsen, lærerstaben og elevene har jobbet hardt for å ta tak i situasjonen, og rektor forteller nå om tegn på bedring i skolemiljøet på 7. trinn.  – Vi ser nå gode tendenser til at ting er på rett vei i læringsmiljøet på trinnet, så heldigvis nytter det å ha sterkt fokus på utfordringene, sier Rygg.  Han understreker at arbeidet ikke er i mål før alle elever føler at de har et trygt og godt læringsmiljø. Rygg mener det er viktig å styrke laget rundt elevene ute på skolen.  – Alle undersøkelser viser at elevers psykiske helse er svakere enn tidligere. Her er sosiale medier, prestasjonskultur, pandemietterspill, mer usikker foreldrerolle, og manglende kompetanse og verktøy for lærere og skoleansatte blant hovedutfordringene. Han sier derfor at skolene bør styrkes på dette området om de skal lykkes med samfunnets krav til skolen. Dette bør skje gjennom økte midler til miljøterapeuter, sosiallærere, skolepsykologer, og flere lærere. Høyeste mobbe-tall: 43 prosent Flere skoler i Oslo har mobbetall på godt over 30 prosent. Ryenberget har de høyeste tallene.  Her oppgir 43,8 prosent av 7. trinn at de blir mobbet. Skolen har 184 elever, fordelt på ti trinn. – Dette er sørgelige tall som krever tiltak, sier rektor ved Ryenberget skole, Lene Fosser Minge. – Vi undrer oss over at trivselen er signifikant høyere enn i Oslo og landet, samtidig som mobbetallene er så høye som de er, utdyper hun. Hun forteller at skolen har satt inn flere tiltak for å snu trenden.  – Vi arbeider på skole-, klasse- og individnivå med å bedre skolemiljøet for elever som ikke har det trygt og godt, og for å bistå elever som plager andre med å opptre hensiktsmessig. Rektoren viser til at skolen gjorde egne undersøkelser i februar. På samme spørsmål om mobbing var andelen blitt redusert til 25 prosent, ifølge rektoren. – Bekymringsfullt  Kunnskapsdepartementet er i gang med flere tiltak som skal styrke arbeidet for trygge og gode skolemiljø, og mot mobbing. – Jeg skulle ønske vi kunne si det ligger ett enkelt svar bak hva som er grunnen til utviklingen. Årsaken til mobbing og utrygge skolemiljø er sammensatte og ligger både i og utenfor skolen. Det skriver kunnskapsminister Kari Nessa Nordtun (Ap) til Aftenposten. Både skoleeierne, skoleledere, lærere og andre ansatte i skolene jobber med problemstillingen hver eneste dag, fremhever statsråden. – Og regjeringen vil støtte arbeidet. Regjeringen tilbyr nemlig verktøy og ordninger som skal bidra til å forebygge mot og bekjempe mobbing. I 2024 skal 35 millioner kroner gå til en pakke tiltak for trygt skolemiljø. – Det kommer i tillegg til tiltakene vi allerede har, som for eksempel veiledningstilbud og støtte til kompetanseutvikling.  Barneombudet: Regjeringen må gå fra ord til handling – Mobbing i skolen har gått fra vondt til verre. Etter mange år med stabilt høye mobbetall, har det de to siste årene vært en markant økning, sier Barneombudet, Inga Bejer Engh.  Hun er ikke beroliget over departementets svar til Aftenposten. – Vi kan ikke godta at myndighetene fortsetter å si at de er bekymret. Den negative utviklingen krever tydelig og målrettet handling, sier Engh. – Mobbing er en stor samfunnsutfordring som på tas på det største alvor. Mobbing får alvorlige konsekvenser for det enkelte barn, påpeker hun. Hun sier at skolen er en av de viktigste arenaene i barns liv. De tilbringer store deler av sin barndom der, og har plikt til å være der. Derfor er det et samfunnsansvar å sørge for at de har det trygt og godt. – I Elevundersøkelsen svarte kun 7 prosent av de som opplevde seg mobbet, at skolen gjorde noe for å få slutt på mobbingen. Elevene opplever i liten grad at skolens innsats virker, sier Engh.
Elevundersøkelsen viser at Oslo-skolene er på mobbetoppen. Barneombudet uttrykker bekymring og ber om mer handling fra regjeringen for å takle mobbeepidemien.